Nog 'n Wes-Kaapse terugslag vir die DA | Maroela Media
Die slegte nuus wil net nie ophou inrol vir die Wes-Kaapse DA nie.
Nadat een van die party se prominentste lede die naweek uit die provinsiale wetgewer bedank het, het die DA vandag beheer verloor oor die stadsraad van Beaufort-Wes nadat sy koalisievennoot gekies het om eerder met die ANC saam te werk.
Die stadsraad van Beaufort-Wes het vanoggend 'n mosie van wantroue in die DA-burgemeester, Japie van der Linde, en ander uitvoerende ampsdraers aanvaar nadat die Karoo Demokratiese Front (KDF) se Noel Constable, wat sedert 2016 die magsbalans in die raad hou, sy stem van die DA na die ANC oorgeskuif het.
Die ANC het ook al die munisipale bestuursposisies oorgeneem, met die omstrede oudburgemeester, Truman Prince, wat nou as onderburgemeester sal dien.
Die ooreenkoms tussen die DA en die KDF is in 2016 onderhandel deur Patricia de Lille, wat destyds provinsiale DA-leier was en in Beaufort-Wes grootgeword het. De Lille is egter nie meer die provinsiale leier nie.
Die nuus dat die DA beheer verloor het oor die hoofdorp in die Karoo volg op die skoknuus dat adv. Lennit Max, wat verlede jaar binne 'n dosyn stemme daarvan gekom het om provinsiale partyleier te word, ook vir die DA verlore is.
Hy het as lid van die provinsiale wetgewer bedank om spesiale raadgewer vir die nasionale minister van polisie, Bheki Cele, te word.
Max, 'n gekwalifiseerde advokaat van die hooggeregshof en voormalige Wes-Kaapse polisiekommissaris, het die afgelope paar maande sy frustrasie laat blyk omdat sy politieke en professionele vaardighede nie deur die DA aangewend word nie, en hy eerder deur die party gebruik is om diens te doen as lid van die wetgewer se portefeuljekomitee oor kuns en kultuur.
Max het verlede jaar, as voorsitter van die wetgewer se etiek-komitee, 'n ondersoek na korrupsieverwante bewerings teen die provinsiale leier van die DA, Bonginkosi Madikizela, gelei. Van die vrae daarin was so regstreeks dat dit tot 'n luidrugtige woordewisseling tussen Max en die provinsiale hoofsweep, Mark Wiley, gelei het. Dit is welbekend dat hy en die provinsiale DA-magshebbers lankal nie meer om dieselfde vuur sit nie.
Ja as Wes Kapenaar kan ek getuig dat die DA in hul afwesigheid skitter by elke belangrike saak. Hulle is geheel en al onbetrokke.
Die DA sal nie lank hou nie dan is alles ANC SA is doomed, die kommuniste neem oor.
Die DA is besig om hulself te vernietig omrede party lede hul eie belange bo die van die party stel. Hulle het grootkop gekry en dink meer van hulself as wat werklik nodig is.
Ek kan nie minder oor hulle omgee nie – hulle plof inmekaar en daaroor is ek baie bly!!! Wat jy saai sal jy maai!!!
Hulle was nog altyd onbetrokke maar die mense sien dit nie raak nie. Miskien gaan hulle oe dalk nou oop.
Hulle verskil glad nie van die ANC nie. MM dit gebeur met n party wat arrogant raak en die party bo die kiesers stel. Met al julle EFF politiek is die neusie verby. HZ moet maar van voor af n nuwe party stig sy was in beheer van die party en het na die kiesers geluister. Met al haar foute was sy altyd oopkop. Die DA is die ANC net in n ander kleur…..Blou……Hulle gaan n bloutjie loop met die verkiesing volgende jaar. Al die jare se harde werk is on sy …..bloutjie in